**Կանանց միջազգային սիոնիստական կազմակերպություն** (եբրայերեն՝ ‏‎ויצו‏‎, անգլ.՝ Women's International Zionist Organization, WIZO, իսրայելական հասարակության սոցիալական ապահովության բնագավառում գործունեություն իրականացնող ոչ կառավարական կանանց կազմակերպություն, որի հիմնական նպատակն է բարելավել կանանց վիճակը և կրթությունը Իսրայելում և սփյուռքում։

Պատմություն
-----------

Վերա Վեյցմանն այցելում է Ռիովոթում գտնվող WIZO հաստատություն, 1946 թ.
Կանանց միջազգային սիոնիստական կազմակերպությունը (WIZO) հիմնադրվել է 1920 թվականի հուլիսի 7-ին Մեծ Բրիտանիայում սիոնիստական շարժման կին գործիչների խմբի կողմից, որոնց թվում էին Ռեբեկա Զիֆը, Վերա Վեյցմանը (Իսրայելի ապագա նախագահ Խայիմ Վեյցմանի կինը), Էդրտ Էդերը, Ռոմանա Գուդմանը և Հենրիետտա Իրվելլը, կազմակերպության առաջնահերթ խնդիրը դարձավ բրիտանական մանդատի ենթակայության տակ գտնվող Պաղեստինի բնակչությանը ծառայությունների մատուցումը։ Մանդատային Պաղեստինում WIZO-ի առաջին նախագծերից էր Տիպատ Հալավ մանկական կլինիկաների և հագուստի բաշխման կենտրոնների ստեղծումը, որոնք գործում են մինչև մեր օրերը։ WIZO-ի առաջին ցերեկային խնամքի կենտրոնը բացվել է Թել Ավիվում 1926 թվականին։

1920—1930-ական թվականներին ամբողջ Եվրոպայում ստեղծվեց WIZO-ի մասնաճյուղերի լայն ցանց, սակայն դրանց մեծ մասը փակվեցին նացիստական օկուպացիայի և Հոլոքոստի պատճառով։ Լատինական Ամերիկայի մասնաճյուղերը շարունակեցին գործել Երկրորդ համաշխարհային պատերազմի ժամանակ։

1949 թվականին Իսրայել պետության ստեղծումից հետո WIZO-ի գլխամասային գրասենյակը տեղափոխվեց այնտեղ, իսկ կազմակերպության նախագահ դարձավ Ռեբեկկա Զիֆը։ WIZO-ն ձևավորեց սեփական քաղաքական կուսակցությունը, որը մասնակցեց 1949 թվականի Քնեսեթի առաջին գումարման ընտրություններին, ստանալով ձայների 1,2 % -ը և մեկ տեղ Քնեսեթում։ WIZO-ից պատգամավոր դարձավ Ռահել Կոեն-Կագանը։

Ներկայումս WIZO-ն Իսրայելում վերահսկում է 180 ցերեկային խնամքի կենտրոնների գործունեությունը և հոգ է տանում աշխատող մայրերի 14000 երեխաների, նոր ներգաղթածների և սակավ ապահովված ընտանիքների համար։ WIZO-ն կազմակերպում է նաև ամառային ճամբարներ, դասընթացներ մեկ ծնող ունեցող ընտանիքների համար և կազմակերպում երեխաների սոցիալական աջակցության տարբեր ծառայություններ։

WIZO-ն համարվում է կանանց խոշորագույն սիոնիստական կազմակերպությունը աշխարհում։ 2008 թվականին 36 անդամ-երկրներ իրենց պատվիրակներին էին ուղարկել Իսրայել կազմակերպության ստեղծման 88- ամյակը նշելու համար։ 2008 թվականին WIZO-ն կանանց երկու այլ կազմակերպությունների հետ միասին արժանացավ Իսրայելի մրցանակին երկրի պետական և հասարակական կյանքում ունեցած ավանդի համար։

2012 թվականից WIZO-ի նախագահ է համարվում Տովա Բեն-Դովը։

Ղեկավարներ
----------

* Ռեբեկա Զիֆ` 1949—1966 թթ.
* Ռոզա Գինոսսար` 1966—1970 թթ.
* Ռայա Յագլոմ` 1970—1996 թթ.
* Միշել Մոդաի` 1996—2004 թթ.
* Հելենա Գլեյզեր` 2004—2012 թթ.
* Թովա Բեն-Դով` 2012 — այժմ

Ծանոթագրություններ
------------------

1. ↑  History Արխիվացված 2008-07-23 Wayback Machine
2. 1 2  WIZO head: State plans for daycare are insufficient
3. ↑  «Supporting women and children — Haaretz — Israel News». Արխիվացված է օրիգինալից 2008 թ․ ապրիլի 7-ին. Վերցված է 2013 թ․ դեկտեմբերի 22-ին.
4. ↑  WIZO: Responsibility, not charity
5. ↑  «Israel Prize Official Site (in Hebrew) - Recipients' C.V.'s». Արխիվացված է օրիգինալից 2009 թ․ մայիսի 4-ին. Վերցված է 2019 թ․ հունվարի 5-ին.
6. ↑  «Israel Prize Official Site (in Hebrew) - Judges' Rationale for Grant to Recipients». Արխիվացված է օրիգինալից 2009 թ․ մայիսի 4-ին. Վերցված է 2019 թ․ հունվարի 5-ին.

Արտաքին հղումներ
----------------

* Պաշտոնական կայք (անգլ.)

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Կանանց միջազգային սիոնիստական կազմակերպություն» հոդվածին։ |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Ֆեյսբուք |
|  |
| Բառարաններ և հանրագիտարաններ | Համառոտ հրեական |
|  |
| Չափորոշչային վերահսկողություն | ISNI: 0000000403669922 · LCCN: n50081274 · NKC: zmp2018986166 · SUDOC: 029976448 · VIAF: 132229564 · WorldCat VIAF: 132229564 |

 |